Document ID: 32007L0034

KOMMISSIONENS DIREKTIV 2007/34/EF
af 14. juni 2007
om ændring, med henblik på tilpasning til den tekniske udvikling, af Rådets direktiv 70/157/EØF om tilladt støjniveau og udstødningssystemer for motordrevne køretøjer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), særlig artikel 13, stk. 2, andet led,
under henvisning til Rådets direktiv 70/157/EØF af 6. februar 1970 om tilladt støjniveau og udstødningssystemer for motordrevne køretøjer (2), særlig artikel 3, og
ud fra følgende betragtninger:
(1)
Direktiv 70/157/EØF er et af særdirektiverne under den EF-typegodkendelsesprocedure, der er fastlagt ved direktiv 70/156/EØF. Bestemmelserne i direktiv 70/156/EØF om systemer, komponenter og separate tekniske enheder til køretøjer finder derfor anvendelse på direktiv 70/157/EØF.
(2)
Siden direktiv 70/157EØF trådte i kraft, er støjgrænserne for motorkøretøjer blevet reduceret flere gange, senest i 1995. Den seneste nedsættelse havde ikke den forventede virkning, og efterfølgende undersøgelser har vist, at målemetoderne ikke længere afspejler den reelle kørselsadfærd. Derfor er det nødvendigt at indføre en ny testcyklus og skabe større overensstemmelse mellem kørselsbetingelserne ved støjprøven og den reelle kørselsadfærd. Den nye testcyklus er beskrevet i UN/ECE-regulativ nr. 51, ændringsserie 02 (3).
(3)
I en overgangsperiode bør både den nuværende og den nye typegodkendelsesprøvning gennemføres, og resultaterne heraf bør meddeles til Kommissionen. Således vil Kommissionen kunne indsamle de data, som er nødvendige for at fastsætte passende grænseværdier for den nye målemetode, som skal erstatte den eksisterende prøvningsprotokol. Den nuværende metode bør fortsat være en betingelse for, at der kan opnås typegodkendelse, og den nye metode bør anvendes til overvågningsformål. Efter overgangsperioden bør prøvningsprotokollen efter tilpasning til den nye prøvning være den eneste måling, som kræves for at opnå typegodkendelse.
(4)
For at tage hensyn til de seneste ændringer i UN/ECE-regulativ nr. 51 og 59, som Fællesskabet allerede har tiltrådt, bør direktiv 70/157/EØF tilpasses til den tekniske udvikling ved at bringe det på linje med de tekniske krav i disse regulativer. Dette er især vigtigt for at overtage den obligatoriske overvågningsprocedure for støjemission fra motorkøretøjer, som er fastsat i UN/ECE-regulativ nr. 51 med henblik på EF-typegodkendelse. Ellers vil direktivet ikke være på niveau med regulativet med hensyn til de tekniske fremskridt.
(5)
I henhold til artikel 3 i direktiv 70/157/EØF ændrer de i dette direktiv fastsatte foranstaltninger ikke de krav, som er fastsat i punkt 5.2.2.1 og 5.2.2.5 i bilag I til direktiv 70/157/EØF. Af hensyn til bilagenes nye struktur er det nødvendigt at tilpasse den nummerering og de referencer, der er angivet i disse punkter. For at bevare forbindelsen til andre bestemmelser i fællesskabslovgivningen er det desuden hensigtsmæssigt at sikre sammenhæng mellem den nuværende og den nye nummerering.
(6)
Foranstaltningerne i dette direktiv er i overensstemmelse med udtalelse fra Udvalget for Tilpasning til den Tekniske Udvikling -
UDSTEDT FØLGENDE DIREKTIV:
Artikel 1
1. I direktiv 70/157/EØF foretages følgende ændringer:
a)
Bilag I erstattes af bilag I til dette direktiv.
b)
Bilag II erstattes af bilag II til dette direktiv.
c)
Bilag III erstattes af bilag III til dette direktiv.
d)
Bilag IV udgår.
2. Henvisninger til punkt 5.2.2.1 og 5.2.2.5 i bilag I til direktiv 70/157/EØF læses som henvisninger til punkt 2.1 og 2.2 i bilag I, som erstattet af dette direktiv.
Artikel 2
Med virkning fra den 6. juli 2008 og til den 6. juli 2010 skal køretøjer, der skal typegodkendes, udelukkende underkastes den prøvning, som er beskrevet i bilag 10 til UN/ECE-regulativ nr. 51, af overvågningshensyn. Resultaterne af prøvningen tilføjes til de dokumenter, der er angivet i tillæg 1 og 2 til bilag I til direktiv 70/157/EØF, som ændret ved nærværende direktiv, i overensstemmelse med bilag 9 til UN/ECE-regulativ nr. 51. Den pågældende medlemsstat tilsender Kommissionen oplysningsskemaer herom. Disse forpligtelser berører ikke tilfælde, hvor en eksisterende godkendelse udvides i henhold til dette direktiv. For så vidt angår denne overvågningsprocedure, betragtes et køretøj ikke som en ny type, hvis det kun afviger med hensyn til punkt 2.2.1 og 2.2.2 i UN/ECE-regulativ nr. 51.
Artikel 3
1. Medlemsstaterne vedtager og offentliggør senest den 5. juli 2008 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De anvender disse bestemmelser fra den 6. juli 2008.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 14. juni 2007.

Labels: 7
8
20